Video: Zomin milliy tabiat bog'ida burgut tutqunlikda ushlab turilgani aniqlandi

Jizzax viloyati Zomin tumanidagi milliy tabiat bog'i hududida burgut tutqunlikda saqlanayotgani aniqlandi. Viloyat Ekologiya boshqarmasi 29 iyun kuni bog' inspektorlari bilan birga holat yuzasidan o'rganish o'tkazdi.
O'rganish ishlari davomida mazkur yirtqich qush — burgut O'zbekistonning “Qizil kitob”iga kiritilgani aniqlanib, qushni ovlash, tabiatdan ajratib olish, tutqinlikda saqlash va o'ldirish ta'qiqlanishi ma'lum bo'ldi.
Davlat inspektorlari tomonidan qush zudlik bilan tutqinlikdan ozod etildi va tabiat quyniga qaytarildi. Qushni ovlab, tutqinlikda saqlagan fuqaro Sh.M.ga nisbatan Ma'muriy javobgarlik to'g'risidagi kodeksning tegishli moddalariga asosan tegishli choralar ko'rildi.

Avvalroq Qashqadaryo viloyatidagi Hisor davlat qo'riqxonasida “Qizil kitob”ga kiritilgan 100 dan ortiq baliqlar ovlangani haqida xabar berilgandi. Shuningdek, Qoraqalpog'istonda brakonerlar “Qizil kitob”ga kirgan kiyik va quyonlarni o'ldirib, go'shtini bo'laklagani xabar qilingan.